« Диплом аҙналығы» 27 майҙа беҙгә яҡшы таныш, әҙәбиәттең совет осоро драматургияһының аҫыл өлгөһө, илебеҙ театрҙарында бик күп ҡуйылған, бөгөнгө көндә лә актуаль әҫәр – мәшһүр драматург Александр Володиндың «Биш кис» пьесаһы буйынса спектакль менән башланды. Курс етәкселегенең сәхнәләштереү өсөн дә, артистарға уйнау өсөн дә еңел булмаған был әҫәргә мөрәжәғәт итеүе осраҡлы түгел. Сөнки пьесаның идея-эстетик йөкмәткеһе буласаҡ артистар өсөн ҙур тәрбиә мәктәбе булһа, образдар өҫтөндә эшләү – үҙе бер тәжрибә һәм оҫталыҡ мәктәбе. Бөгөнгө Рәсәй театр мәҙәниәтендә мөһим роль уйнаған А.Володин фестиваленең популяр булыуы ла күп нәмә хаҡында һөйләй. Әйтергә кәрәк, имтихан тотоусылар әҫәрҙең бөтә нескәлеген тойоп уйнаны.